ઓ માય બ્રુની….. માય બેબી એવું કે’તી તો મને ખૂબ સારું લાગતું…. એમ લાગતું કે ખુલ્લા આકાશ અને ઘુઘવતાં દરિયા પાસે આપણે બંન્ને દોડીને ઠંડા પવનને માણતા હોય! ડેડને તો મારાથી કેટલી ચીડ હતી ને? હું તારી પાસે હોઉં તો તારાથી દૂર ભાગે અને મને વોક પર ના લઈ જાય. મને ખાવા પણ ના આપતાં. પછી કેવા એક દિવસ મને પોતાને “ડેડ” કહેવા સમજાવતાં હતાં? તું સેડ હતીને મોમ? મેં સાભળ્ય હતું ”વી કાન્ટ હેવ બેબી” ડેડ એટલે મને “બેબી” માનતાં ને મોમ? હું તો તારું જ બેબી હતું ને? મને તો તારા વગર ઉંઘ પણ નથી આવતી. મને તો હવે તારી બોલેલી બધી જ વાત સમજાતી હતી. અને ડેડ તને ગુસ્સો કરતાં તો હું કેવો એનાં ઉપર ગુસ્સો કરતો? એ કેવાં હસતાં ને? પણ મારો પહેલો બર્થ ડે મનાવવા કેવાં ગાંડા થયાં હતાં ને? એ ચિકન રાઈસ કેક? આહ! મારા તો મોં માં પાણી આવે છે. અને ત્યારે જ તો પાર્ટી માં પહેલીવાર ડોલીને જોઈ હતી. હું તો જોતો જ રહી ગયો હતો. ગ્રાનપા તો શું કહેતા હતાં કે કૂતરાંનાં વળી બર્થ ડે હોય? એના અલગથી ટોયસ અને કપડાં પણ હોય વળી? મને થયું હતું કે જોરથી એને બટકું ભરી જાઉં ને કહું હું તો મારી મોમનું બેબી છું. અને મારી ગિફ્ટ પણ યાદ છે મને.. કેટલો સરસ બેડ હતો એ! પણ મને તારા વગર ઉંઘ જ ક્યાં આવતી? ક્યારેક સૂતો તો પણ ધમપછાડા કરી તારી પાસે આવી જતો.